Анатоль Астапенка

**Анатоль Уладзімеравіч Астапенка** ( 7 жніўня 1947, Мсьцібаў) — беларускі гісторык, фізык, палітык і публіцыст. Кандыдат фізычна-матэматычных навук (1986), доктар гістарычных навук (2021), прафэсар. Сябра Саюзу беларускіх пісьменьнікаў (2006).

## Біяграфія
Скончыў Фізычны факультэт БДУ. У 1986 годзе абараніў кандыдацкую дысэртацыю на тэму: «Фэрміён-антыфэрміённае раўраньне і спэктар масаў мэзонаў». У 1999 годзе атрымаў годнасьць дацэнта ў спэцыяльнасьці «Інфарматыка, кіраваньне і вылічальная тэхніка».

Быў заснавальнікам і старшынём Беларускай нацыянальнай партыі (1994—1999). Напісаў праграму БНП, дзе ўпершыню нацыяналізм адкрыта абвяшчаўся базавай праграмнай каштоўнасьцю, а сфармуляваныя прынцыпы БНП былі выразам хрысьціянска-дэмакратычнай ідэалёгіі ва ўмовах Беларусі. З 1998 году — намесьнік старшыні Цэнтральнай Рады партыі БСДГ.

У 2021 годзе ў Кіеўскім нацыянальным унівэрсытэце імя Тараса Шаўчэнкі абараніў дысэртацыю «Этнічныя фактары ў працэсах фармаваньня беларускага народу і нацыі» на ступень доктара гістарычных навук (спэцыяльнасць — «этналёгія»), у якой падкрэсьлівае: «*мова „[[Літва|Літвы]]“ сярэднявечча — [[Беларуская мова|беларуская]], а „[[Ліцьвіны|ліцьвін]]“ — гэта назва [[Беларусы|беларуса]] таго часу*».

## Навуковая дзейнасьць
Галіны навуковых дасьледаваньняў:
* гісторыя і этналёгія (гісторыя Беларусі, этнагенез беларусаў)
* фізыка (квантавая тэорыя поля, фізыка элемэнтарных часьцінак)
* паліталёгія (палітычныя партыі, ідэалёгіі, нацыянальная ідэя)

У галіне гісторыі і этналёгіі надрукаваў шэраг артыкулаў у беларускіх выданьнях, а таксама ва ўкраінскім навуковым часопісе «Етнічна історія народів Європи». Выдаў манаграфіі «Роль этнических факторов и модерных процессов в формировании белорусской нации» (2020), «Беларусы: ад этнасу да нацыі» (2022).

У галіне паліталёгіі друкаваўся ў часопісах «Весьнік БДУ», «Весьці Нацыянальнай акадэміі навук Беларусі», дзяржаўных энцыкляпэдыях. Выдаў манаграфію «Нацыянальная ідэя ў сучасным сьвеце» (2003).

Аўтар больш за 200 навуковых, навукова-папулярных і мэтадычных артыкулаў і кніг, а таксама навучальна-мэтадычнага комплексу «Правовая информатика», 2005, манаграфіі «Нацыянальная ідэя ў сучасным сьвеце» (2004). У 2010 годзе ў Санкт-Пецербургу ў выдавецтве «Невский простор» выдаў манаграфію «Игде зродилися и ускормлены суть побозе. Досьлед беларускага нацыяналізму».

## Літаратурная дзейнасьць
Друкаваўся ў «ЛІМе», «Маладосьці», «Дзеяслове», «ARCHE» ды іншых. Выдаў кнігу «Паслухайце нацыяналіста» (2000). У 2012 годзе пад псэўданімам *Антон Кулон* выйшла яго кніга «Сіняя кніга беларускага алькаголіка».

У 2014—2017 гадох у сэрыі 100 выдатных дзеячоў выдаў эсэ «Мікола Ермаловіч: Той хто вярнуў нам гісторыю». «Мікалай Крукоўскі: Бляск і трагедыя філёзафа», «Міхась Стральцоў: Гросмайстар беларускага слова», «Ларыса Геніюш: Сумленьне і гонар нацыі», «Уладзімір Конан: Творца беларускай нацыянальнай ідэі».

У 2017 годзе ў выдавецтве «Логвінаў» выдаў кнігу прозоы «Між сьветам тым і гэтым», у якой аўтар выступае і ў жанры фантастыкі (першае фантастычнае апавяданьне «Нэйсі» друкавалася ў часопісе «Дзеяслоў» у 2016 годзе).

## Крыніцы

Катэгорыя:Беларускія фізыкі
Катэгорыя:Беларускія гісторыкі
Катэгорыя:Беларускія палітыкі
Катэгорыя:Беларускія літаратары